VEGA og CPH:DOX præsenterer

**Darkstar bringer politisk electro til VEGA**

*På deres nye album tester Darkstar en ny vokal og giver stemme til en tabt generation af unge englændere. Nyd duoens beatdrevne univers, mandag 16. november i Lille VEGA.*

Den engelske duo [Darkstar](https://www.facebook.com/darkstar.uk.official?fref=ts) har på deres to foregående album udforsket et elektronisk univers, der har budt på alt lige fra UK Garage, dubstep og forvrænget psykedelisk pop. På deres seneste mixtape [*Kirklees Arcadia*](https://soundcloud.com/darkstarofficial/kirklees-arcadia) får man et indtryk af, hvilken retning duoen har satset på for deres nye album *Foam Island*, der udkommer i oktober. De 10 sange vidner om et højt ambitionsniveau med skarptskårede, beat-drevne sange, der trækker på nogle af duoens tidligste singler - udgivet i dubsteppens mest eksperimenterende periode.

**Politiske statements**

Førstesinglen fra *Foam Island*, ”[Pin Secure](https://www.youtube.com/watch?v=2mNmvNfLfCo)”, introducerer et album, hvor James Young og Aiden Whalley kommer med kritiske observationer af det engelske samfund. James Young brugte inden det engelske parlamentsvalg tid i hjemegnen West Yorkshire på at interviewe en masse anonyme unge. Historier om deres liv og forhåbninger for fremtiden er spredt udover albummet. For eksempel optræder følgende citat som afslutning på sangen ”A Different Kind of Stuggle”:

”*I think that’s where the young people are having a problem, in that there doesn’t seem to be anybody current that’s able to understand the issues that we have at the moment. It’s a different kind of struggle now*.”

Albummets koncept og tekster tager udgangspunkt i, hvad den yngre generation står over for nu. Hvordan generationen er nødt til at nøjes med det, de har lige nu. Hvordan fælleskabet og personlige ambitioner ikke altid er forenelige.

**Ny vokalside**

Aiden Whalley har på Foam Island overtaget vokalansvaret fra sangeren James Buttery, som duoen arbejdede sammen med på deres to foregående album. Whalley har aldrig sunget på noget officielt og skulle derfor bruge lidt tid på at finde sit eget udtryk. Hvis man skal dømme efter ”Pin Secure” har Whalleys vokal kun gjort duoens udtryk mere samlet og personligt end tidligere.

Bandet optræder som en del af CPH:DOXs koncertrække AUDIO:VISUALS, og kommer derfor med stemningsmættede visuals i baggagen.

**Fakta om koncerten:**  
Darkstar (UK) CPH:DOX – AUDIO:VISUALS

Mandag 16. november kl. 21.00

Lille VEGA, Enghavevej 40, 1674 Kbh. V  
140 kr. + gebyr  
Billetsalget starter i dag via VEGAs hjemmeside og Billetnet.